Prihlásenie do viacerých a ľubovoľných účtov funguje v mobilných aplikáciách už dlhší čas.
Spoločnosť Microsoft potvrdila, že do svojho videokonferenčného nástroja Teams pridá veľmi žiadanú funkciu. Prihlásenie do viacerých účtov súčasne príde na desktopy ešte tento rok. No firma úplne nenaplní očakávania verejnosti. Sprvu bude totiž používateľ môcť byť prihlásený len do dvoch účtov rozdielnych typov. Téme sa venoval web ZDNet.
Do konca decembra plánuje Microsoft pre nástroj Teams aktualizáciu, ktorá dovolí prihlásiť sa do jedného pracovného (respektíve školského) konta a zároveň aj do jedného súkromného účtu. Nedovolí však prihlásiť sa do dvoch pracovných a ani do dvoch súkromných účtov.
Používatelia operačných systémov Windows a macOS budú môcť vďaka vylepšeniu používať Microsoft Teams zároveň na súkromné aj pracovné účely. To sa hodí napríklad pri súčasnej situácii, kedy sa do svojich domovov presunulo veľa zamestnancov aj študentov.
Funkcia by mala spolu so zmenou profilovej fotografie pribudnúť do nastavení programu. Zdá sa, že nastavenia bude taktiež potrebné navštíviť pri každom prepnutí medzi účtami.
Viac pracovných účtov asi až budúci rok
Z formulácie oficiálneho oznámenia je teda zrejmé, že Microsoft Teams na počítačoch ani po aktualizácii nedovolí prihlásiť sa do dvoch pracovných, prípadne pracovného a školského konta súčasne. Dodajme, že takýto scenár pri mobilných aplikáciách Teams nie je problémom.
Microsoft sa oficiálne nevyjadril, kedy plánuje úplne odstrániť obmedzenia pri prihlasovaní do viacerých účtov. Spomenutý web ale tvrdí, že podľa jeho neoficiálnych zdrojov príde táto funkcionalita v priebehu budúceho roka.
Súčasné prihlásenie do viacerých účtov patrí medzi hlavné požiadavky komunity. Na oficiálnom webe , kde môžu používatelia navrhovať nové funkcie, už táto žiadosť nazbierala viac ako 29-tisíc podporovateľov.
Na záver pripomeňme, že dočasným riešením môže byť používanie desktopovej aplikácie Microsoft Teams pre hlavné konto, zatiaľ čo do druhého účtu sa môžete prihlásiť na webe. Bližšie informácie vrátane tipov, ako beh aplikácie na počítači zrýchliť, nájdete v samostatnom článku .